Kamilla Rytter Juhl og Christinna Pedersen sørgede torsdag formiddag dansk tid for nordjysk succes i badmintonturneringen Korea Open. Få timer efter, at Jan Ø. Jørgensen overraskende blev slået ud i herresingle, spillede den nordjyske duo sig i kvartfinalen. Det så dog skidt efter første sæt for Kamilla Rytter Juhl og Christinna Pedersen, der er seedet som nummer to i turneringen. Duoen var i kamp mod japanerne Arisa Higashino og Ayane Kurihara, som vandt første sæt med hele 21-11. De nordjyske kvinder fik dog kæmpet sig flot tilbage og tog andet sæt med 21-13. Dermed skulle opgøret ud i et tredje og afgørende sæt, og her fortsatte de nordjyske OL-sølvvindere med at dominere. Kamilla Rytter Juhl og Christinna Pedersen bookede billetten til kvartfinalen med en sejr på 21-12 i tredje sæt. I kvartfinalen, som spilles fredag, møder den nordjyske duo kineserne Dongni Ou og Xiaohan Yu.

Opsummering:
Den nordjyske damedouble bestående af Kamilla Rytter Juhl og Christinna Pedersen er klar til kvartfinalen i Korea Open.